ശാന്തന്പാറയില് മൂന്നുദിവസത്തിനകം താല്ക്കാലിക പാലം: ജില്ലാ കളക്ടര് സ്ഥലം സന്ദര്ശിച്ചു ചാലക്കുടി: മലക്കപ്പാറക്കടുത്ത് പത്തടിപ്പാലത്ത് തകര്ന്ന പാലത്തിന് ബദല് സംവിധാനം ഒരുക്കി മൂന്നുദിവസത്തിനകം ഗതാഗതം പുനരാരംഭിക്കുമെന്ന് ജില്ലാ കളക്ടര് ഹരിത വി. കുമാര്. മണ്ണിടിച്ചിലിനെതുടര്ന്ന് പാലം തകര്ന്ന സ്ഥലം സന്ദര്ശിച്ചശേഷം പഞ്ചായത്ത് ഭരണ സമിതിയെയാണ് ഇക്കാര്യം അറിയിച്ചത്. താത്ക്കാലിക സംവിധാനം ഏര്പ്പെടുത്തും വരെ അടിയന്തര യാത്രകള്ക്ക് മറ്റു മാര്ഗങ്ങള് ഒരുക്കുമെന്ന് ജില്ലാ പഞ്ചായത്ത് പ്രസിഡന്റ് പി.കെ ഡേവിസിനൊപ്പം എത്തിയ കളക്ടര് പറഞ്ഞു. രോഗികളെ ശാന്തന്പാറവരെ ടാറ്റാ കമ്ബനിയുടെ ആംബുലന്സില് എത്തിക്കും. തുടര്ന്ന് മറുഭാഗത്ത് കാത്തുകിടക്കുന്ന ആരോഗ്യ വകുപ്പിന്റെ 108 ആംബുലന്സില് കയറ്റിവിടും. പാലത്തിനടിയില് മണ്ണിടിച്ച് മുകളില് റെയിലുകള് ഘടിപ്പിച്ചാണ് ബദല് സംവിധാനം ഏര്പ്പെടുത്തുക. ഇതിന്റെ പ്രവര്ത്തനങ്ങള് തുടങ്ങിയെന്നും ജില്ലാ കളക്ടര് വ്യക്തമാക്കി. റെഡിമെയ്ഡ് കോണ്ക്രീറ്റ് റിംഗുകള് ഉപയോഗിച്ചാണ് പുതിയ പാലം നിര്മ്മിക്കുക. ഇതിനായി റിങ്ങുകള് വാങ്ങുന്നതിന് ഇതിനകം നടപടികളും തുടങ്ങി. വ്യാഴാഴ്ച വൈകീട്ട് നാലരയോടെയാണ് കളക്ടറും സംഘവും എത്തിയത്. പഞ്ചായത്ത് പ്രസിഡന്റ് കെ.കെ റിജേഷ്, ജില്ലാ പഞ്ചായത്തംഗം ജെനീഷ് പി.ജോസ്, മുന് ബ്ലോക്ക് പഞ്ചായത്ത് വൈസ് പ്രസിഡന്റ് അഡ്വ.വിജു വാഴക്കാല, വാഴച്ചാല് ഡി.എഫ്.ഐ എസ്.വി വിനോദ്, ചാലക്കുടി തഹസില്ദാര് വി.കെ രാജു, പൊതുമരാമത്ത് ഉദ്യോഗസ്ഥര് എന്നിവരും സംഘത്തിലുണ്ടായിരുന്നു.